ང་ཚོས་ཤེས་གསལ་ལྟར་བོད་མི་རིགས་ནི་འཛམ་གླིང་ཡང་རྩེ་སྟེ་ཁ་བའི་ལྗོངས་སུ་འཚོ་ཞིང་གནས་པས།འདིར་གནམ་གཤིས་གྲང་ལ།རང་བྱུང་ཁམས་ཀྱི་གནོད་འཚེ་སྟེ་འདམ་རྡོའི་ཆུ་ལོགཐན་སྐྱོན།ཆུ་སྐྱོན།ཁ་བ་བུ་ཡུགས་འགུལ།གཅན་གཟན་རི་དྭགས་ཀྱི་ཉེན་ཁ་སོགས་ནི་ནམ་རྒྱུན་དུ་བྱུང་བས།འཚོ་གནས་ཀྱི་ཁོར་ཡུག་ངན་ཞིང་ཆ་རྐྱེན་ཞན།འདི་འདྲའི་ཡ་ང་བའི་ཡུལ་ལྗོངས་སུ་གཞི་ཆགས་གཏན་སྡོད་བྱེད་པའི་བོད་མིས་སའི་གོ་ལའི་སྟེང་གི་ཆེས་གདུག་རྩུབ་ཆེ་བའི་རང་བྱུང་ཁོར་ཡུག་གཞིས་ཁྱིམ་དུ་འཛིན་བཟུང་བྱས་ཡོད་པ་དང་།དམིགས་བསལ་གྱི་འཚོ་གནས་ཡུལ་ཁམས་དང་འཚོ་གནས་ཁོར་ཡུག་གིས་བོད་མིར་གཟུགས་སྟོབས་ལྡན་ཞིང་བློ་རྩ་བརྟན་ལ་གཉའ་མི་ཆག་པའི་གཤིས་ཀ་བཟང་པོ་བསྐྲུན་པ།བོད་མི་རིགས་ཀྱིས་མཐོ་སྒང་ཁ་བའི་ལྗོངས་སུ་འཚོ་གནས་རྒྱུད་སྤེལ་བྱེད་ཆེད།ཚང་མ་མཐུན་སྒྲིལ་བྱས་ཏེ་བློ་རྩ་གཅིག་ཏུ་སྒྲིལ་ནས་གདུག་རྩུབ་ཆེ་བའི་རང་བྱུང་ཁམས་དང་འཐབ་འཛིང་བྱས་པ།འདི་ལྟར་མི་དང་མིའི་བར་གྱི་འཚོ་རྟེན་གྱི་དགོས་མཁོ་ལ་གཞིགས་ནས་ཕན་ཚུན་བར་མཛའ་བཤེས་དང་སྙིང་བརྩེ་བའི་སྤྱོད་བཟང་དེ་ལུགས་སུ་ཆགས་པར་གྱུར།དེ་བས་བོད་ཁུལ་ག་ས་གང་དུ་སོང་ཡང་བོད་མི་རིགས་ཀྱི་བག་ཡངས་ཤིང་བློ་རྩ་བརྟན་པའི་གཤིས་ཀ་བཟང་པོས་གཞན་གྱི་ཡིད་དབང་འཕྲོག་ཐུབ།